Drammenselva
Store norske leksikon,Geografi,Norges geografi,Viken,Drammen
Drammenselva er ei elv som utgjør nederste del av Drammensvassdraget. Elva har en lengde på 47 kilometer fra utløpet av Tyrifjorden til Drammen by. Middelvannføring ved utløpet i Drammensfjorden er i overkant av 300 kubikkmeter i sekundet.
Elvebyen Drammen Drammenselva deler byen i to og løper ut innerst i Drammensfjorden. På grunn av elvas betydning gjennom alle tider kalles Drammen Elvebyen. Langs elvebredden er det bygget en elvepromenade.Bydelene i Drammen er bundet sammen av et tett veinett og flere bruer over Drammenselva:  Drammensbrua på E18 er Norges lengste bru på 1892 meter. Holmenbruene er to jernbanebroer over Drammenselva via industriområdet Holmen.  Bybrua fra 1935–1936 går mellom Bragernes og Strømsø. Øvre Sund bru er ei bru på fylkesvei 282 og Sentrumsringen; åpnet i 2011 og forbinder Grønland og Hamborgstrøm. Ypsilon bro, åpnet i 2008, er ei gangbru mellom Papirbredden – Drammen Kunnskapspark på Strømsø og Byparken på Bragernes. Industri Drammen by er skapt av tømmer fløtet på Drammenselva. Drammensvassdraget var allerede på 1200-tallet et av de viktigste fløtningsvassdragene i landet, og tømmer ble transportert langs vassdraget helt frem til 1970. Beliggenheten ved vassdraget og tømmerresursene i de omliggende områdene gav grunnlag for industri og annet næringsliv, og det vokste opp strandstedsbebyggelse på begge sider av Drammenselvas munning. På 1500-tallet hadde Drammensvassdraget omfattende tømmerfløting, og ved fossene ble det bygd sagbruk, og Norges viktigste trelasthavn for sin tid ble anlagt her.Drammenselva er farbar for lektere og slepebåter opp til Hokksund. Langs elva ligger industri også i Mjøndalen og Krokstadelva. I Drammenselva er det kraftverk i Hellefoss, Døviksfoss, Kaggefoss, Embretsfoss og Gravfoss.Drammen havn er Norges største havneanlegg for biler. Det er en intermodal havn hvor varer lastes direkte fra båt til trailer eller jernbane. I Nasjonal transportplan er Drammen havn utpekt som stamnetthavn. Ved havna er det industriområder med verkstedindustri, nærings- og nytelsesmiddelindustri, papir-/papirvareindustri, kjemisk industri og farmasøytisk industri. Laksefiske Drammenselva er en god lakseelv. I 2016 var den etter Numedalslågen den beste lakseelva sør for Sogn og Fjordane etter oppfisket kvantum (7,9 tonn laks med en gjennomsnittlig størrelse på 6,0 kilogram). I landet som helhet var likevel Drammenselva dette året bare nummer 13 blant lakseelvene etter oppfisket kvantum. Den største laksen ble fanget i 1934 og veide 34 kilogram. Les mer i Store norske leksikon Drammensvassdraget Drammensfjorden Drammen by Drammen havn laksefiske